钦定古今图书集成/理学汇编/文学典/第002卷 > 梁刘勰文心雕龙 > 《丽辞》
## 钦定古今图书集成/理学汇编/文学典/第002卷 > 梁刘勰文心雕龙 > 《丽辞》

造化赋形，支体必双，神理为用，事不孤立。夫心生文
辞，运裁百虑，高下相须，自然成对。唐虞之世，辞未极
文，而皋陶赞文，罪疑惟轻，功疑惟重。益陈谟云：“满招
损，谦受益。”岂营丽辞，率然对尔。《易》之文系，圣人之妙
思也。序《干》四德，则句句相衔；龙虎类感，则字字相俪；
乾坤易𥳑，则宛转相承；日月往来，则隔行悬合。虽句
字或殊，而偶意一也。至于诗人偶章，大夫联辞，奇偶
适变，不劳经营。自杨、马、张、蔡，崇盛丽辞，如宋画吴冶，
刻形镂法，丽句与深采并流，偶意共逸韵俱发。至魏、
晋群才，析句弥密，联字合趣，割毫析釐。然契机者入
巧，浮假者无功。故《丽辞》之体，凡有四对，言对为易，事
对为难，反对为优，正对为劣。言对者，双比空辞者也；
事对者，并举人验者也；反对者，理殊趣合者也；正对
者，事异义同者也。长卿《上林赋》云：“修容乎礼园，翱翔
乎书圃。”此言对之类也。宋玉《神女赋》云：“毛嫱鄣袂，不足程式；西施掩面，比之无色。”此事对之类也。仲宣《登
楼赋》云：“锺仪幽而楚奏，庄舄显而越吟。”此反对之类
也。孟阳《七哀》云：“汉祖想枌榆，光武思白水。”此正对之
类也。凡偶辞胸臆，言对所以为易也；征人之学，事对
所以为难也；幽显同志，反对所以为优也；并贵共心，
正对所以为劣也。又以事对各有反正，指类而求，万
条自昭然矣。张华诗称“游雁比翼翔，归鸿知接翮”，刘
琨诗言“宣尼悲获麟，西狩涕孔丘”，若斯重出，即对句
之骈“枝也。”是以言对为美，贵在精巧，事对为先，务在
允当。若两事相配，而优劣不均，是骥在左，骖驽为右
服也。若夫事或孤立，莫与相偶，是夔之一足，踸踔而
行也。若气无奇类，文乏异采，碌碌丽辞，则昏睡耳目。
必使理圆事密，联璧其章，迭用奇偶，节以杂佩，乃其
贵耳。类此而思，理自见也。赞曰：“体植必两，辞动有配。
左提右挈，精味兼载。炳烁联华，镜静含态。玉润双流，
如彼珩珮。”